馬口
作者：陳造
朝代：宋

paragraphs: 氛昏翳春曉，瞠目如受蒙。
停舟少須之，紅日碾高空。
是時羣山間，積雪未肯融。
巖霧不盡收，似角藻繪功。
屏障莽回合，粉墨紛異同。
嵌巖眩有無，草樹森玲瓏。
皛皛瓊爲田，奕奕旆卷風。
羃籬抹高頂，下乃卧玉龍。
隠顯隨斷續，間簉成葱櫳。
微漪湛不摇，一一縣鏡中。
酒杯與詩筆，客次寧闕供。
搴取不貲景，納我雲夢胸。
一笑漂泊裏，孰謂吾塗窮。
摩挱好東絹，世恐無此工。